2016-08-21 PRANEŠIMAS KONFERENCIJOJE „1991 M. RUGPJŪČIO PUČAS MASKVOJE, JO PASEKMĖS VILNIUJE IR ATGARSIAI PASAULYJE.
ATKURTOS LIETUVOS NEPRIKLAUSOMYBĖS PRIPAŽINIMAS

VIDAUS REIKALŲ TARNYBŲ VAIDMUO 1991 METAIS

[bookmark: _GoBack]1991 m. sausio 1 d. Lietuvos vidaus reikalų sistemoje dirbo 30 302 darbuotojai, iš jų 12102. pareigūnai ir 18200 pagal darbo sutartis, t. y. tarnautojai, darbininkai. Tarp pareigūnų – 7300 policijos darbuotojų.
Į 1990-uosius metus Vidaus reikalų ministerija įžengė depolitizuota. 1990-12-11 priimamas Lietuvos  policijos įstatymas bei Policijos įstatymo įgyvendinimo įstatymas, kuriame nurodoma miliciją pertvarkyti į policiją iki 1991 m. liepos 1 d.
1991 m. sausio 30 d. Vyriausybės potvarkiu Nr. 22 vidaus reikalų skyriai ir valdybos miestuose, rajonuose pervardijami į policijos komisariatus.
ir vasario mėnesį pradedami išdavinėti lietuviški transporto priemonių valstybiniai registracijos numeriai, ženklai.
KARIŠKIŲ VEIKSMAI:
· nuo 1990 m. gruodžio m. kariniuose daliniuose kovinė parengtis;
· sausyje, šauktinių gaudymas, užgrobiami pastatai;
· sausio 27 d. sudegintas Medininkų ir Lavoriškių muitinės postai;
· balandžio 19 d. užpultas Medininkų postas;
· gegužės 19 d. Krakūnų pasienio poste nužudomas G. Žagunis;
· gegužės 25 d. padegtas Lavoriškių postas;
· birželio 3 d. blokuojamos gatvės prie Aukščiausios Tarybos, Vidaus reikalų ministerijos, Vyriausybės;
· birželio 14 d. užpulti pasienio postai Saločiuose ir Germaniškyje;
· liepos 31 d. Medininkų žudynės;
· rugpjūčio 19-21 d. patruliuoja postai.
· rugpjūčio 22 d. pasitraukia iš užgrobtų pastatų.
                    Nuo balandžio mėnesio policijos automobiliai buvo dažomi juodai-baltai pagal vienodą spalvinę sistemą. Patvirtinama ir kovo mėnesio siuvama Lietuvos policijos uniforma. Kepurėms trūksta  snapelių (plėšiama nuo milicijos uniforminių kepurių). Patvirtinami policijos departamento nuostatai, struktūra, pareigybių sąvadas. Nuo gegužės mėnesio skiriama Pasienio punktų apsauga.
                     Milicijos reorganizavimas į policiją vyko gana sklandžiai. Birželio mėnesi reorganizacija jau buvo užbaigta 11-oje šalies rajonų, kitur ėjo į pabaigą. Laikotarpyje iki rugsėjo iš milicijos išėjo tik 264 pareigūnai (apie 4%). Didžioji dalis jų išėjo į pensiją.
                    Sudėtingiau reorganizacija vyko Vilnijos krašte. Pvz. iš 76 Šalčininkų milicijos darbuotojų birželio 15 dienai norą dirbti policijoje buvo pareiškę tik 13.
                     Nemažai problemų buvo materialiai aprūpinant bei finansuojant Vidaus reikalų sistemą. Mat 1990 metais visas materialinis aprūpinimas bei finansavimas tebuvo iš Maskvos, bet sumažintais kiekiais 1991 metais Lietuvos biudžete jau buvo numatytos lėšos Vidaus reikalų sistemai išlaikyti, o visai technikai, ginkluotei, ekipiruotei, įrangai įsigyti buvo pradėta ieškoti rinkos ir kitose užsienio šalyse. Esant tokiai situacijai TSRS VRM siuntė įvairaus plauko ekspertus, konsultantus į Lietuvą ir 1991 metai. Buvo suskaičiuota, 1991 metų birželio 1 d. Lietuvoje „rezidavo“ net 72 įvairių tarnybų pareigūnai, tarp jų net TSRS VRM ministro pavaduotojas Demidovas, o valdybos viršininko pavaduotojas generolas Maksimovas išbuvo Lietuvoje nuo kovo iki rugpjūčio mėnesio.
                    Savaime suprantama, tokių asmenų įgaliojimai buvo gana platūs, o greta kitų tikslų – ir siekis sulaukti parankaus momento, kad būtų galima paskelbti, kad Lietuvos policija nesusitvarko su padėtimi ir būtinas prezidentinis valdymas iš Maskvos.
                     Lietuvos policija vykdydama reformas dirbo savo darbą, tyrė ir užkardė nusikaltimus, patruliavo gatvėse ir keliuose, prižiūrėdama viešąją tvarką, eismo saugumą. Tačiau darbą trikdė nuolatiniai kariškių, koloborantų ir imperinių jėgų išpuoliai, agresijos aktai, visokeriopi trikdžiai. Nepavykus jėga perimti valdžią Lietuvoje per sausio įvykius, buvo užiminėjami šalies strateginiai objektai, provokuojami susirėmimai, gaudomi šauktiniai į sovietinę kariuomenę.
	Štai dalis sąrašo tokių „žygdarbių“:
	sausio 27 d. sudeginami Medininkų ir Lavoriškių muitininkų punktai.
	kovo 11 d. OMON'as  užpuola  KAD pareigūnus.
	balandžio 9 d. desantininkai užima susivienijimo „Vytis“ patalpas.
	balandžio 19 d. jėga užima Medininkų muitinės postą.
	balandžio 24 d. užimamos Agropramoninio banko N. Vilnios skyrius.
	gegužės 19 d. Krakūnų pasienio poste nušaunamas pasienietis G. Žagūnis.
	gegužės 28 d. padegtas Lavoriškių pasienio postas.
	birželio 14 d. užpulti Saločių ir Germaniškių pasienio punktai.
	birželio 26 d. OMON'as ir kariškiai užgrobia Vilniaus telegrafo ir telefono centrą.
	liepos 31 d. užpuolamas Medininkų postas, nužudomi 7 pareigūnai, vienas sunkiai sužeidžiamas.

	Buvo akivaizdu, kad imperinės jėgos kažkam ruošėsi. Rugpjūčio 19 ryte paskeliama, kad valdžią Maskvoje perėmė Ypatingos paskirties komitetas. Lietuvos VRM, ryte sušaukiamas kolegijos posėdis susidariusiai padėčiai aptarti. Jame buvo nutarta, kad Lietuvos Respublikos policija, visi vidaus reikalų sistemos pareigūnai toliau vykdo savo pareigas ir besąlygiškai vadovaujasi tik Lietuvos Respublikos įstatymais ir LT Vyriausybės nutarimais. Visoms Lietuvos Respublikos vidaus reikalų ministerijos sistemos pajėgoms vadovauja tik LT Vidaus reikalų ministerija per savo įgaliotus asmenis. Sovietinės kariuomenės ginkluotam užpuolimui galima pasipriešinti ginklu tik LT Vyriausybės patvirtintuose objektuose.
	Kadangi sovietiniai kariškiai ypač dėmesį buvo sutelkę į ginklus, tai visiems policijos komisariatams pavesta ginklus išdalyti policijos pareigūnams, o ginklų rezervus, esančius Vidaus reikalų ministerijoje, Transporto policijos komisariatuose, Kauno ir Klaipėdos VPK, slapta pervežti į kitas saugojimo vietas.
	1991 m. rugpjūčio 19 d. 15 val. OMON'as užėmė Vilniaus, o apie 16 val, kariškiai užėmė Kauno telefono ir telegrafo patalpas.
	Rugpjūčio 20 d. ryte į VRM atvykęs TSRS desantinės kariuomenės vyriausiojo vado pavaduotojas generolas leitenantas O. Pikauskas ultimatyviai pareiškė, jog šalyje įvedus ypatingąją padėtį, TSRS kariuomenė įpareigota įgyvendinti pučistų komiteto iškeltus uždavinius, ir visus savo veiksmus LT VRM privalo derinti su juo asmeniškai, po to generolas leitenantas O. Pikauskas nuvyko į Vyriausybę .
	Ryžtingesnių veiksmų tądien pučistai nesiėmė. Vienok po pietų generolas Maksimovas perspėjo ministerijos vadovybę, jog turi patikimos informacijos, jo KAD ir LR VRM ruošia ginkluotą OMON patalpų užpuolimą ir įspėjo, jog patalpos bus ginamos. Akivaizdu, jog buvo ruošiama eilinė provokacija, ir pučui besitęsiant OMON bazės užpuolimas būtų inscenizuotas.
	Beje tą pačią dieną buvo pasirašytas Pabaltijo karinės apygardos vyriausiojo vado generolo Ovčarovo įsakymas – nuginkluoti KAD, nerengti mitingų, piketų ir kt. pilietinių akcijų prieš sovietų kariškius.
	Padėtis Kaune
	1991-08-20 naktį Kaune, prie Aleksoto tilto išstatomi kariniai postai abiejose pusėse stovi 2 BTR ir 2 tanketės, kariškiai tikrina vairuotojų dokumentus ir automobilius. Policijos pareigūnų nestabdo. Ant Vilijampolės tilto stovi 3 BTR ir 1 tanketė. Ant Ziberto tilto stovi 2 BTR, 2 tanketės, 1 VAZ, bet netikrina. Ant HES – 6 BTR netikrina. Šiauriniame apvažiavime per Nerį stovi 4 BTR, nestabdo. Libarto gatvėje prie kapinių viduryje važiuojamosios dalies stovėjo BTR. Silpnai apšviestoje gatvėje į BTR atsitrenkė VAZ sužeisti 2 žmonės. Be to BTR patraukė į gatvės pakraštį. Prie Nėries tilto stabdant automobilį jis atsitrenkė į tanketę, apgadinti 2 automobiliai. Ateities-Taikos sankryžoje stovi 3 BTR, stabdo visus.
Iš viso Kaune naktį buvo 7 kariškių kontrolės postai, 21 BTR, 3 tanketės.
Padėtis Alytuje
Vytauto Grigaravičiaus, tuometinio Alytaus komisariato vadovo atsiminimai.
Alytuje tomis dienomis padėtis buvo labai įtempta. Dar prieš pučą miesto taryba nusprendė perkelti kitur tarybinių karių kapines, o toje vietoje atstatyti Laisvės paminklą. Desantinio pulko vadovybė aršiai priešinosi tam, pastatė prie kapų savo apsaugą ir neleido darbininkams su technika atlikti savo darbą. Tad bendrauti su kariškiais tapo labai sunku, juolab jie žinojo, kad nuolat sekame juos, fiksuojame visus veiksmus, technikos judėjimą ir panašiai. Aišku jie buvo tuo nepatenkinti. Pučo metu desantininkai iš Alytaus buvo perkelti į sostinės Šiaurės miestelį, kur intensyviai ruošėsi parlamento šturmui.
Agresyviai kariškiai buvo nusiteikę ir Klaipėdoje.
Rugpjūčio 21 d. paaiškėjo, kad antivyriausybinis pučas Maskvoje žlugo. OMON pasitraukė iš banko patalpų N. Vilnioje ir susirinko LPA rūmuose Valakampiuose.
Rugpjūčio 22 d. iniciatyvus VRM, LT Vyriausybė kreipėsi į TSRS VRM su prašymu „uždrausti beprotiškus OMON veiksmus“. Atsakymo nebuvo, gal ir dėl to, kad TSRS VRM ministras B. Pugo rugpjūčio 22 d. nusišovė.
LT VRM ir po pučo turėjo vykdyti savo pareigas užtikrinant viešąją tvarką, eismo saugumą, nusikaltimų tyrimą. Ypač opi buvo įkalinimo įstaigų apsaugos problema, nes TSRS VRM karinės dalys tebesaugojo kalėjimus ir įkalinimo įstaigas. Tuo metu buvo įkalinta virš 10 tūkstančių asmenų, be to dar tardymo izoliatoriai, areštinės. Kalinius konvojavo, išorinį pataisos įstaigų perimetrą tebesaugojo TSRS VRS priklausantis specializuotas pulkas. Lietuvos VRM buvo priversta surasti sąlyčio taškų ir neperžengti bendradarbiavimo ribų su TSRS kariškiai, saugančiai nuteistuosius. O nutikimų su nuteistaisiais būta: 1991-01-13 Vilniuje pabėgo 60 nuteistųjų; gegužės 10 d. iš Pravieniškių – 10; rugpjūčio 15 d. Marijampolės pataisos namuose – paskelbtas bado streikas. Tik spalio 18 d. buvo sukurtas LT VRM Vidaus tarnybos pulkas, kuris palaipsniui perėmė įkalinimo įstaigų apsaugą.
Pabaigai šiek tiek linksmesni įvykiai.
Liutauro Vasiliausko prisiminimai
Praėjus vos porai dienų po pučo Rusijos Federacijos vidaus reikalų ministras V. Baranikovas pakvietė į Maskvoje vyksiantį pasitarimą buvusių sąjunginių respublikų VRM vadovus. Nors buvome nepriklausomi, nutarėme vis dėl to dalyvauti stebėtojų teisėmis, be to, nebuvo jokio reikalo pyktis su Rusijoje laimėjusia B.Jelceno valdžia. Todėl buvo priimtas saliamoniškas sprendimas nusiųsti ne paties aukščiausio rango pareigūną, bet būtinai vilkintį naują Lietuvos policijos uniformą su mūsų skiriamaisiais ženklais. Teko vykti man. Visos kelionės metu stebėjau, kokį efektą aplinkiniams daro mano uniforma, Kaip į mane žiūrėjo žmonės lėktuve, rusų pasieniečiai Šerementjevo – 2 uoste... VRM pastate pasitiko mane karininkas pasakė, kad dėl visko informuotas ir be jokių problemų patekau, pasitarimo „prieangi“, kur jau buriavosi visų respublikų VRM vadovai. Man vos įėjus stojo mirtina tyla, po to, sužinojus, jog esu Lietuvos VRM atstovas, prasidėjo šurmulys. Visi puolė čiupinėti uniformą, ženklus, teiravosi iš kokios valstybės mes juos gavome. Dar labiau nustebo man pasakius, kad šią uniformą sukūrėme ir pasigaminome patys. Jaučiausi kaip koks top modelis. Prasidėjus pasitarimui ministras V. Baranikovas apžvelgė mane, po to pagarbiai pasisveikino ir pasisodino šalia savęs. Pasitarimas vyko sklandžiai, jis buvo viso labo konsultacijų lygmens. Suteikus žodį pasakiau, kad mes visada pritarsime bendradarbiavimui, tačiau tik kaip lygiaverčiai partneriai ir tik pasirašius atitinkamus tarpvalstybinius dokumentus.
Ačiū.
Pagarbiai,
Ramutis Oleka
